《次韵大人正月十四日作》
宋代·刘跂

端闱夜许都人望，红伞亭亭坐南向。烛龙影落陆海中，广乐声在钧天上。

华严宝藏光景出，双鸾飞下蓬莱嶂。大平天子千万岁，呼舞共作嵩山唱。

小臣踯躅百寮底，未许外班陪末行。今来沦落一何极，山城装点成穷相。

苦吟漫欲酬节物，拥膝句作酸寒状。搜抉浑如饵毒药，畏缩更似藏私酿。

诗成竟亦勿交涉，欲取楼兰经乐浪。典衣聊复沽市酒，一饮径醉成昏忘。

黄昏陋巷灯火绝，守把不费城门将。岂不见人生欢乐易生悲，惟有静默长无量。

作者简介：永静军东光人，字斯立，号学易先生。刘挚子。神宗元丰二年进士。官朝奉郎，哲宗绍圣间从父于新州谪所。徽宗立，诏返挚家属，跂诉文及甫之诬，及甫被贬。后遭党祸，编管寿春，为官拓落，政和末以寿终。有《学易集》。